CELEX: 32018R1531
Language: sk
Date: 2018-10-10 00:00:00
Title: Vykonávacie nariadenie Komisie (EÚ) 2018/1531 z 10. októbra 2018 o zatriedení určitého tovaru do kombinovanej nomenklatúry

15.10.2018   
               
               
                  SK
               
               
                  Úradný vestník Európskej únie
               
               
                  L 257/7
               
            
         VYKONÁVACIE NARIADENIE KOMISIE (EÚ) 2018/1531
         z 10. októbra 2018
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. októbra 2018
            
               
                  Za Komisiu
               
               
                  v mene predsedu
               
               Stephen QUEST
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie
                        (číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Plochý ohybný výrobok vyrobený z plastovej fólie so vzduchovými bublinami, kruhového tvaru, s priemerom približne 305 cm.
                        Výrobok je predkladaný ako kryt na bazén alebo detský bazén na účely udržiavania optimálnej teploty a čistoty vody.
                        Pozri obrázky (*1)
                        
                     
                     
                        3926 90 92 
                     
                     
                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 3926 , 3926 90  a 3926 90 92 .
                        Zatriedenie výrobku do položky 9506  ako časť, súčasť alebo príslušenstvo bazéna alebo detského bazéna je vylúčené, pretože výrobok nie je rozpoznateľný ako výrobok vhodný výlučne alebo hlavne na použitie s bazénmi alebo detskými bazénmi v zmysle poznámky 3 k 95. kapitole. Okrem toho tento výrobok nemožno považovať za časť, súčasť alebo príslušenstvo bazéna ani detského bazéna položky 9506 , pretože nie je nevyhnutný na fungovanie bazéna či detského bazéna, ani neupravuje tieto bazény na určitý druh použitia, ani nerozširuje rozsah ich použitia, ani im neumožňuje slúžiť na konkrétny účel spojený s ich hlavnou funkciou, ktorou je plávanie alebo čliapkanie sa (pozri rozsudok Súdneho dvora zo 16. júna 2011, Unomedical, vec C-152/10, ECLI:EU:C:2011:402, body 29 a 36). Bazén ani detský bazén sa nedajú používať, keď sú prikryté.
                        Zatriedenie ako „platne, listy, filmy, fólie a pásy“ do položiek 3920  alebo 3921  je vylúčené v zmysle poznámky 10 k 39. kapitole, pretože výrobok je rezaný do okrúhleho tvaru, a nie je nerozrezaný ani rezaný do pravouhlého tvaru.
                        Výrobok sa preto má zatriediť podľa základného materiálu, z ktorého je vyrobený, pod číselný znak KN 3926 90 92  ako „ostatné výrobky z plastov, vyrábané z fólií“.
                     
                  
               
            
               (*1)  Obrázky majú len informačný charakter.